Illum il-Kummissjoni ppubblikat is-sejħa tagħha għall-proposti għall-programm Erasmus+ tal-2020. L-2020 hi l-aħħar sena tal-programm attwali tal-Unjoni Ewropea għall-mobbiltà u l-koperazzjoni fl-edukazzjoni, it-taħriġ, iż-żgħażagħ u l-isport. Il-baġit mistenni ta' aktar minn €3 biljun, jiġifieri 12% aktar mill-2019, se jipprovdi aktar u aktar opportunitajiet għaż-żgħażagħ Ewropej biex jistudjaw, jitħarrġu jew jiksbu esperjenza professjonali barra minn pajjiżhom. Bħala parti mis-sejħa għall-proposti tal-2020, il-Kummissjoni se tniedi t-tieni pilota dwar l-Universitajiet Ewropej. Barra minn hekk, l-UE qed timmira li toħloq 35,000 opportunità għall-istudenti u l-persunal Afrikani biex jieħdu sehem fi programmi bħala parti mill-Alleanza bejn l-Afrika u l-Ewropa għall-Investiment u l-Impjiegi Sostenibbli. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, qal: “Ninsab kuntent ħafna li fl-2020, l-Unjoni Ewropea mistennija tinvesti aktar minn €3 biljun f'Erasmus+. B'hekk se nkunu qed niftħu l-bibien beraħ tal-opportunitajiet għaż-żgħażagħ Ewropej biex jistudjaw jew jitħarrġu barra minn pajjiżhom, u jkunu jistgħu jitgħallmu u jiżviluppaw identità Ewropea. U dan se jgħinna mmexxu 'l quddiem l-inizjattiva tal-Universitajiet Ewropej, filwaqt li nuru l-investiment kontinwu tagħna fiż-Żona Ewropea tal-Edukazzjoni. Tassew inħossni kburi meta nara istituzzjonijiet tal-edukazzjoni ogħla jiffurmaw alleanzi sodi ġodda, u b'hekk iwittu t-triq għall-universitajiet tal-futur, għall-ġid tal-istudenti, il-persunal u s-soċjetà madwar l-Ewropa.” Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, qalet: “L-opportunitajiet il-ġodda ta' finanzjament tal-Erasmus+ għas-settur tal-edukazzjoni u t-taħriġ vokazzjonali se jsaħħu lill-komunità tal-Edukazzjoni u t-Taħriġ Vokazzjonali; se jissaħħu r-rabtiet bejn is-setturi, ir-reġjuni u l-pajjiżi. Bit-tisħiħ mill-ġdid ta' ErasmusPro, ir-rabtiet se jsiru aktar b'saħħithom, u se jagħtu aktar opportunitajiet lill-istudenti tal-Edukazzjoni u t-Taħriġ Vokazzjonali.” Kull korp pubbliku jew privat li hu attiv fl-oqsma tal-edukazzjoni, it-taħriġ, iż-żgħażagħ u l-isport jista' japplika għall-finanzjament permezz ta' din is-sejħa għall-proposti. Barra minn hekk, għall-finanzjament jistgħu japplikaw ukoll il-gruppi taż-żgħażagħ li huma attivi fil-ħidma fost iż-żgħażagħ, iżda li mhux bilfors ikunu parti minn organizzazzjoni taż-żgħażagħ. Flimkien mas-sejħa għall-proposti, illum il-Kummissjoni ppubblikat ukoll il-Gwida tal-Programm Erasmus+ bil-lingwi uffiċjali kollha tal-UE. Din tipprovdi dettalji lill-applikanti dwar l-opportunitajiet kollha miftuħa għalihom fl-edukazzjoni ogħla, fl-edukazzjoni u t-taħriġ vokazzjonali, fl-edukazzjoni skolastika u fl-edukazzjoni għall-adulti, iż-żgħażagħ u l-isport permezz ta' Erasmus+ fl-2020. L-Universitajiet Ewropej L-ewwel 17-il Università Ewropea ntagħżlu f'Ġunju 2019. Dawn għaddejjin bil-proċess biex jibdew l-attivitajiet tagħhom. It-tieni sejħa għall-proposti mnedija llum hi msejsa fuq din l-ewwel fażi pilota. L-inizjattiva se tkun il-fokus ta' avveniment tal-Kummissjoni Ewropea fis-7 ta' Novembru 2019, fejn l-Universitajiet Ewropej kollha magħżula s'issa se jingħaqdu flimkien għall-ewwel darba biex jaqsmu informazzjoni bejniethom u jiddiskutu t-triq 'il quddiem mal-istudenti, mar-retturi u mal-ministeri responsabbli għall-edukazzjoni ogħla. Universitajiet oħra se jkunu rrappreżentati wkoll għal diskussjonijiet dwar il-futur tal-edukazzjoni ogħla fl-Ewropa. L-edukazzjoni, it-taħriġ vokazzjonali u t-tagħlim għall-adulti Din se tkun it-tielet sena tas-Sħubijiet għall-Iskambji fl-Iskejjel – azzjoni Erasmus+ li toffri opportunitajiet għall-iskejjel Ewropej biex jiskambjaw l-istudenti u l-għalliema. Tul dawn l-aħħar sentejn, ħadu sehem aktar minn 15,000 skola. Fl-2020, 9,000 skola oħra se jkollhom l-opportunità li jieħdu sehem. Fl-edukazzjoni u t-taħriġ vokazzjonali, l-investiment jiffoka fuq ErasmusPro – opportunitajiet għall-istudenti u l-apprendisti biex iqattgħu bejn tliet xhur u sena barra minn pajjiżhom, biex jiżviluppaw il-kompetenzi professjonali u lingwistiċi tagħhom. Mit-tnedija tiegħu fl-2018, ErasmusPro irnexxielu jżid l-interess għal kollokamenti fit-tul fl-edukazzjoni u t-taħriġ vokazzjonali, u appoġġa aktar minn 12,000 student fis-sena. Se jingħata appoġġ ukoll biex jitwaqqfu Ċentri ta' Eċċellenza transnazzjonali “pilota” għall-edukazzjoni u t-taħriġ vokazzjonali, li jkunu integrati fl-istrateġiji tal-iżvilupp lokali u reġjonali. Iċ-Ċentri ta' Eċċellenza se jaħdmu mill-qrib ma' setturi oħra tal-edukazzjoni u t-taħriġ, mal-komunità xjentifika u man-negozji biex jiżviluppaw kurrikuli ta' kwalità għolja li jiffukaw fuq il-ħiliet settorjali. Fit-tagħlim għall-adulti, se jingħata appoġġ finanzjarju bħala għajnuna biex jitwaqqfu jew jissaħħu networks reġjonali jew nazzjonali ta' fornituri tat-tagħlim għall-adulti, biex ikunu jistgħu joffru għadd akbar ta' proġetti ta' kwalità għall-programm Erasmus li jmiss. Opportunitajiet addizzjonali fl-Alleanza bejn l-Afrika u l-Ewropa Bħal dik tal-2019, is-sejħa ta' din is-sena se toffri opportunitajiet oħra biex jiġu appoġġati l-iskambji għall-istudenti u l-persunal Afrikani biex jipparteċipaw f'Erasmus+. Filwaqt li s'issa diġà saru 26,247 skambju, l-għan hu li sal-2020 ikun żgurat appoġġ għal 35,000 persuna, kif imħabbar fl-Alleanza bejn l-Afrika u l-Ewropa għall-Investiment u l-Impjiegi Sostenibbli. L-universitajiet jistgħu japplikaw ukoll biex isawru l-kapaċitajiet fi proġetti tal-edukazzjoni ogħla, li jikkontribwixxu direttament għar-rakkomandazzjonijiet magħmula fil-Konferenza riċenti ta' livell għoli bejn l-Afrika u l-Ewropa dwar il-kollaborazzjoni fl-Edukazzjoni Ogħla. Il-kuntest Erasmus+ hu l-programm tal-UE għall-mobbiltà u l-koperazzjoni transnazzjonali fl-oqsma tal-edukazzjoni, it-taħriġ, iż-żgħażagħ u l-isport għall-perjodu 2014-2020. Il-programm attwali kif ukoll is-suċċessur tiegħu, li se jidħol fis-seħħ fl-2021, jaqdu rwol ewlieni biex iż-Żona Ewropea tal-Edukazzjoni ssir realtà sal-2025. Erasmus+ għandu l-għan li jiffaċilita l-aċċess għall-programm lil parteċipanti minn kull sfond, b'enfasi partikolari li jintlaħqu l-persuni bi żvantaġġi soċjali, ekonomiċi, fiżiċi jew ġeografiċi. F'Mejju 2018, il-Kummissjoni pproponiet li tirdoppja l-baġit tal-Erasmus għal €30 biljun mill-2021 sal-2027, u b'hekk jinfetħu l-bibien biex sa 12-il miljun persuna jkollhom esperjenza barra minn pajjiżhom. Għal Aktar Informazzjoni Sejħa għall-proposti ta' Erasmus+ Il-Gwida tal-Programm Erasmus+ Erasmus+